**รายงานการประชุมคณะกรรมการมูลนิธิ ๑๐๐ ปี การฝึกหัดครูไทย :**

**หลวงพ่อวัดปากน้ำ : สถาบันราชภัฏหมู่บ้านจอมบึง**

**ครั้งที่ ๑/๒๕๕๕**

**วันศุกร์ที่ ๒๑ กันยายน ๒๕๕๕ เวลา ๑๓.๓๐ น.**

**ณ ห้องประชุมทรัพย์คิรี ชั้น ๓ อาคารอำนวยการ มหาวิทยาลัยราชภัฏหมู่บ้านจอมบึง**

--------------------------------------------------

**รายนามผู้เข้าประชุม**

1. ผู้ช่วยศาสตราจารย์ ดร.ชาญชัย ยมดิษฐ์ ประธานกรรมการ
2. นายวินัย รุ่งฤทธิ์เดช กรรมการ
3. นายเรืองชัย เนตรปฐมพร กรรมการ
4. นายแพทย์ประสิทธิ์ นิพัทธสัจก์ กรรมการ
5. ผู้ช่วยศาสตราจารย์ทองแท่ง ทองลิ่ม กรรมการ
6. ผู้ช่วยศาสตราจารย์ก้องเกียรติ ว่องวิไลรัตน์ กรรมการ
7. ผู้ช่วยศาสตราจารย์ประภา เหล่าสมบูรณ์ กรรมการ
8. นายพูนชัย คทาวัชรกุล กรรมการและเลขานุการ
9. นางรพีพรรณ คทาวัชรกุล กรรมการและผู้ช่วยเลขานุการ
10. นางสาวหทัยรัตน์ มีจันทร์ กรรมการและเหรัญญิก

**รายนามผู้เข้าร่วมประชุม**

1. นางสาวนันท์นภัส มีถาวร นักตรวจสอบภายใน
2. นางสาวอารีรัตน์ กิตติถาวร นักวิชาการเงินและบัญชี
3. นางสาวลภัสสิริณ สมบูรณ์สกุลวุฒิ เจ้าหน้าที่บริหารงานทั่วไป

**รายนามผู้ไม่มาประชุม**

1. ผู้ช่วยศาสตราจารย์ ดร.กิตติคม คาวีรัตน์ กรรมการ (ลาการประชุม)
2. อาจารย์ ดร.อาคม เจริญสุข รองประธานกรรมการ (ลาการประชุม)
3. อาจารย์จรัสเดช อุลิต กรรมการ (ลาการประชุม)
4. อาจารย์วิจารณ์ สงกรานต์ กรรมการ (ลาการประชุม)

**เริ่มประชุมเวลา ๑๔.๑๕ น.**

**ระเบียบวาระที่ ๑ เรื่องที่ประธานแจ้งให้ที่ประชุมทราบ**

๑.๑ เรื่องแจ้งจากประธานกรรมการ

ผู้ช่วยศาสตราจารย์ ดร.ชาญชัย ยมดิษฐ์ ประธานกรรมการ แจ้งว่า มหาวิทยาลัยราชภัฏ ๔๐

แห่ง ร่วมกันจัดงานประชุมนานาชาติ เรื่อง “The Excellence in Teacher Education and Research Innovation” ภายใต้โครงการ “๑๒๐ ปี ฝึกหัดครูไทย ถวายองค์ราชัน ธ ผู้ทรงเป็นครูแห่งแผ่นดิน” เพื่อเป็นการเทิดพระเกียรติพระบาทสมเด็จพระเจ้าอยู่หัวในวโรกาสได้รับการถวายพระสมัญญานาม “ครูแห่งแผ่นดิน” และทรงมีพระชนมพรรษาครบ ๘๕ พรรษา สมเด็จพระนางเจ้าสิริกิติ์พระบรมราชินีนาถทรงมีพระชนมพรรษาครบ ๘๐ พรรษา และสมเด็จพระบรมโอรสาธิราช สยามมกุฎราชกุมารทรงมีพระชนมายุครบ ๖๐ พรรษา ระหว่างวันที่ ๒๔ – ๒๘ ธันวาคม ๒๕๕๕ ณ โรงแรมรอยัลออร์คิด เชอราตัน กรุงเทพมหานคร

ที่ประชุมรับทราบ

**ระเบียบวาระที่ ๒ เรื่องรับรองรายงานการประชุม**

ผู้ช่วยศาสตราจารย์ ดร.ชาญชัย ยมดิษฐ์ ประธานกรรมการ ขอให้ที่ประชุมตรวจสอบรายงานการประชุมมูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ครั้งที่ ๒/๒๕๕๔ วันจันทร์ที่ ๓๑ ตุลาคม ๒๕๕๔ เพื่อรับรองรายงานการประชุม

**มติที่ประชุม** มีมติรับรองรายงานการประชุมคณะกรรมการมูลนิธิ ๑๐๐ ปี การฝึกหัดครูไทย :หลวงพ่อวัดปากน้ำ : สถาบันราชภัฏหมู่บ้านจอมบึง ครั้งที่ ๒/๒๕๕๔ ครั้งที่ ๒/๒๕๕๕ วันจันทร์ที่ ๓๑ ตุลาคม ๒๕๕๔ โดยไม่มีการแก้ไข

**ระเบียบวาระที่ ๓ เรื่องสืบเนื่อง**

**๓.๑ การจัดสรรดอกผลสะสม ประจำปี พ.ศ. ๒๕๕๓**

นายพูนชัย คทาวัชรกุล กรรมการและเลขานุการ ชี้แจงรายละเอียดว่า ตามมติที่ประชุม

คณะกรรมการมูลนิธิ ๑๐๐ ปี การฝึกหัดครูไทย ฯ ในการประชุมครั้งที่ ๒/๒๕๕๔ เมื่อวันจันทร์ที่ ๓๑ ตุลาคม ๒๕๕๔ ให้จัดสรรดอกผลสะสมเป็นทุนสำรองฉุกเฉินสำหรับนักศึกษายากจนแต่เรียนดี จำนวนเงิน ๔๐,๐๐๐ บาท และฝ่ายเลขานุการ ได้ดำเนินการเปิดบัญชีเงินฝากที่ธนาคารกรุงไทย จำกัด สาขาจอมบึง ประเภทออมทรัพย์ ชื่อบัญชี “ทุนสำรองฉุกเฉินสำหรับนักศึกษายากจนแต่เรียนดี มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง โดยการจัดสรรเงิน เพื่อนำไปจัดตั้งกองทุนสำหรับนักศึกษาที่เรียนดีแต่ยากจนจำนวน ๔๐,๐๐๐ บาท เป็นที่เรียบร้อยแล้ว โดยผู้มีอำนาจลงนามเป็นไปตามข้อบังคับ ได้แก่อธิการบดี ตำแหน่งประธานกรรมการ, นายพูนชัย คทาวัชรกุล ตำแหน่งเลขานุการ และนางสาวหทัยรัตน์ มีจันทร์ ตำแหน่งกรรมการและเหรัญญิก (รายละเอียดตามเอกสารประกอบการประชุม)

ที่ประชุมรับทราบ

**๓.๒ การไถ่ถอนพันธบัตรที่ครบกำหนด**

นายพูนชัย คทาวัชรกุล กรรมการและเลขานุการ ชี้แจงรายละเอียดว่า มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ได้นำเงินมูลนิธิไปลงทุนในพันธบัตร ออมทรัพย์ช่วยชาติ อายุ ๑๐ ปี (ดอกเบี้ย ๖.๑๐ %) ซึ่งครบกำหนดไถ่ถอนพันธบัตร ในวันที่ ๒ กันยายน พ.ศ. ๒๕๕๕ มูลนิธิได้รับดอกเบี้ยจากพันธบัตรปีละ ๒ ครั้ง ครั้งละ ๑๒,๒๐๐ บาท รวมรายได้ปีละ ๒๔,๔๐๐ บาท ซึ่งทางฝ่ายเหรัญญิกได้ดำเนินการไถ่ถอน โดยตามกฏเกณฑ์และเงื่อนไขของธนาคารแห่งประเทศไทยซึ่งเป็นเจ้าของพันธบัตร จะต้องจ่ายเงินภายใน ๑๐ วัน หลังจากครบกำหนดไถ่ถอน แต่เนื่องจากข้อมูลทางอิเลคทรอนิคส์เกิดความผิดพลาด ทำให้ไถ่ถอนพันธบัตรไม่ได้ เลขานุการจึงได้ทำเรื่องไปที่ธนาคารแห่งประเทศไทย โดยให้กรรมการชุดปัจจุบันยื่นเรื่องไปว่าเป็นผู้มีอำนาจเกี่ยวกับเรื่องการเงินของมูลนิธิ ซึ่งหลังจากทางธนาคารแห่งประเทศไทยได้รับเรื่อง ได้แจ้งว่าอีก ๑๐ วัน จะดำเนินการโอนเงินให้

นายเรืองชัย เนตรปฐมพร กรรมการ เสนอแนะว่า ในการซื้อพันธบัตรรัฐบาลครั้งต่อไป หากใช้

ชื่อของอธิการบดีเป็นตัวแทนในการซื้อพันธบัตร เมื่ออธิการบดีแต่ละท่านหมดวาระลง ทางมูลนิธิ ๑๐๐ ปี การฝึกหัดครูไทยฯ ควรจะทำหนังสือแจ้งไปยังธนาคารแห่งประเทศไทยให้รับทราบว่ามีการเปลี่ยนแปลง เพื่อจะได้ไม่เกิดปัญหาตามมาภายหลัง ส่วนเรื่องพันธบัตรในตอนนี้ยังไม่ได้ทำการซื้อ เนื่องจากทางมูลนิธิยังไม่ได้รับเงินจากการไถ่ถอนพันธบัตร และเมื่อได้รับเงินจากการไถ่ถอนพันธบัตรแล้ว ควรจะนำเงินไปซื้อพันธบัตรรัฐบาลเป็นเงินจำนวน ๖๐๐,๐๐๐ บาท เพื่อเพิ่มดอกผลให้มากขึ้น

ผู้ช่วยศาสตราจารย์ ดร.ชาญชัย ยมดิษฐ์ ประธานกรรมการ ชี้แจงรายละเอียดเพิ่มเติมว่า มูลนิธิ ๑๐๐ ปี การฝึกหัดครูไทยฯ ไม่สามารถนำเงินทั้งหมดของมูลนิธิไปซื้อพันธบัตรรัฐบาลได้ เพราะตามกฎหมายแล้ว ทางมูลนิธิ ๑๐๐ ปี การฝึกหัดครูไทยฯ จะต้องกันเงินเป็นจำนวน ๖๐% ของดอกผลต่อปีไว้ เพื่อบริจาคเป็นสาธารณกุศล

นางสาวอารีรัตน์ กิตติถาวร เจ้าหน้าที่บริหารงานคลังและทรัพย์สิน ชี้แจงรายละเอียดว่า เงินสดจำนวน ๒๘๐,๐๐๐ บาท เป็นเงินที่ได้มาจากดอกเบี้ยของกองทุนพันธบัตรช่วยชาติ ที่ทางมูลนิธิ ๑๐๐ ปี การฝึกหัดครูไทยฯ ได้สะสมมา

นายวินัย รุ่งฤทธิเดช กรรมการ เสนอรายละเอียดเพิ่มเติมว่า เนื่องจาก ในช่วงนี้ยังไม่มีการเปิดขายพันธบัตรรัฐบาล จึงมีความเห็นว่าควรนำเงินที่ไถ่ถอนพันธบัตร จำนวน ๔๐๐,๐๐๐ บาท และ เงินของมูลนิธิ ๑๐๐ ปี การฝึกหัดครูไทยฯ จำนวน ๒๐๐,๐๐๐ บาท รวมเป็นเงิน จำนวน ๖๐๐,๐๐๐ บาท นำไปฝากกับธนาคารที่ให้ดอกเบี้ยสูงที่สุด เพื่อเพิ่มดอกผลและรายได้ของมูลนิธิ ๑๐๐ ปี การฝึกหัดครูไทยฯ

นายพูนชัย คทาวัชรกุล กรรมการและเลขานุการ ชี้แจงรายละเอียดเพิ่มเติมว่า ปัจจุบันใช้วิธีการฝากเงินแบบระยะสั้น ซึ่งให้ผลตอบแทนสูงอยู่แล้ว เช่น ซื้อตั๋วแลกเงิน ๓ เดือน, ตั๋วแลกเงิน ๖ เดือน หรือ ตั๋วแลกเงิน ๙ เดือน และเมื่อครบกำหนดก็จะนำไปฝากกับธนาคารที่ให้ดอกเบี้ยสูงที่สุดในขณะนั้น

ที่ประชุมรับทราบ และมีข้อเสนอแนะ ดังนี้

1. ให้นำเงินสดและรายการเทียบเท่าเงินสดที่ปรากฏในงบแสดงฐานะทางการเงิน หน้า ๑๕ จำนวนเงิน

๒๐๐,๐๐๐ บาท ไปฝากสบทบรวมกับเงินที่ได้จากการไถ่ถอนพันธบัตรออมทรัพย์ช่วยชาติ จำนวน ๔๐๐,๐๐๐ บาท รวมเป็นเงิน จำนวน ๖๐๐,๐๐๐ บาท

1. มอบหมายให้ฝ่ายเลขานุการพิจารณาเลือกรูปแบบในการฝากเงินให้เหมาะสม เพื่อเพิ่มรายได้ให้กับ

มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง

**๓.๓ การจัดสรรเงินสนับสนุนการจัดทำห้องสมุด ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ณ ศูนย์การเรียนรู้ในเมือง จำนวนเงิน ๑๐๗,๕๖๗.๒๖ บาท**

 นายพูนชัย คทาวัชรกุล กรรมการและเลขานุการ ชี้แจงรายละเอียดว่า เรื่องการจัดสรรเงินสนับสนุนการจัดทำห้องสมุด ๑๐๐ ปี การฝึกหัดครูไทยฯ ตามมติที่ประชุมครั้งที่แล้ว ซึ่งเห็นชอบให้จัดสรรเงินจำนวน ๑๐๗,๕๖๗.๒๖ บาท โดยมีวัตถุประสงค์เพื่อนำไปสนับสนุนการจัดทำห้องสมุดนั้น มหาวิทยาลัย ฯ ได้รับอนุมัติจัดสรรงบประมาณแผ่นดินในการดำเนินการจัดทำห้องสมุดศูนย์การเรียนรู้ในเมือง เรียบร้อยแล้ว

**มติที่ประชุม** อาศัยอำนาจตามความในข้อ ๑๗ (๒) แห่งข้อบังคับมูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง พ.ศ. ๒๕๔๑ คณะกรรมการฯ เห็นชอบให้ยกเลิกการจัดสรรเงินสนับสนุนการจัดทำห้องสมุด ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ณ ศูนย์การเรียนรู้ในเมือง ตำบลดอนตะโก อำเภอเมือง จังหวัดราชบุรี จำนวนเงิน ๑๐๗,๕๖๗.๒๖ บาท และให้นำเงินจำนวนดังกล่าวไปสบทบรวมกับบัญชีเงินฝากประจำ

**๓.๔ การตรวจสอบบัญชีมูลนิธิ ๑๐๐ ปี การฝึกหัดครูไทย ฯ**

นายพูนชัย คทาวัชรกุล กรรมการและเลขานุการ ชี้แจงรายละเอียดว่า มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง มีความประสงค์จัดทำบัญชีให้ถูกต้องตามมาตรฐานการสอบบัญชีที่รับรองทั่วไป จึงได้จ้างคุณปิ่นปินัทธ์ ญาณกรธนาพันธุ์ ผู้สอบบัญชีรับอนุญาต เลขทะเบียน ๕๘๔๑ จากบริษัท โททอล แพคเกจ แอคเคาน์ติ้ง แอนด์ แอดไวซอร์รี่ จำกัด ดำเนินการตรวจสอบงบแสดงฐานะทางการเงิน ณ วันที่ ๓๑ ธันวาคม ๒๕๕๔ ได้แก่ งบรายรับและรายจ่าย และงบรายรับและรายจ่ายสะสม สำหรับปีสิ้นสุดวันเดียวกันของมูลนิธิ ๑๐๐ ปี การฝึกหัดครูไทยฯ และหลังจากตรวจสอบบัญชีแล้ว ผู้สอบบัญชีได้เสนอแนะให้เจ้าหน้าที่การเงินปรับปรุงบัญชี โดยตั้งบัญชีค่าใช้จ่ายค้างจ่าย

ไว้ เพื่อเป็นรายจ่ายค่าสอบบัญชี เนื่องจากทางมูลนิธิ ๑๐๐ ปี การฝึกหัดครูไทยฯ ต้องตรวจสอบบัญชีย้อนหลังเป็นเวลา ๓ ปี คือ ปีการเงิน ๒๕๕๑, ปีการเงิน ๒๕๕๒ และปีการเงิน ๒๕๕๓ จึงต้องมีค่าใช้จ่ายในการตรวจสอบบัญชี จำนวน ๗,๕๐๐ บาท และเมื่อตรวจสอบบัญชีเรียบร้อยแล้ว ทางมูลนิธิ ๑๐๐ ปี การฝึกหัดครูไทยฯ จะต้องนำงบการเงินไปยื่นเสียภาษีที่กรมสรรพากร ซึ่งเป็นภาษีค้างจ่าย จำนวน ๑,๖๔๐.๕๙ บาท

ที่ประชุมรับทราบ

**ระเบียบวาระที่ ๔ เรื่องที่เสนอเพื่อทราบ**

**๔.๑ รายงานงบการเงิน ประจำปี พ.ศ. ๒๕๕๔**

นายพูนชัย คทาวัชรกุล กรรมการและเลขานุการ แจ้งว่า งบการเงิน ประจำปี พ.ศ. ๒๕๕๔ ของมูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ประกอบด้วย งบดุล งบรายได้และค่าใช้จ่าย และรายละเอียดดอกผลสะสม ได้จัดทำขึ้นตามข้อบังคับมูลนิธิฯ และได้ผ่านการตรวจสอบมาตรฐานการสอบบัญชีที่รับรองทั่วไปโดยผู้สอบบัญชีรับอนุญาต เลขทะเบียน 8342 เรียบร้อยแล้ว จึงขอให้คุณหทัยรัตน์ มีจันทร์ กรรมการและเหรัญญิก นำเสนอรายงานงบการเงิน ประจำปี พ.ศ. ๒๕๕๔ ให้คณะกรรมการมูลนิธิรับทราบตามอำนาจหน้าที่ ข้อ ๑๗.๒ : การควบคุมการเงินและทรัพย์สินต่าง ๆ ของมูลนิธิ

คุณหทัยรัตน์ มีจันทร์ กรรมการและเหรัญญิก ชี้แจงรายละเอียดว่า รายงานงบการเงินประมาณประจำปี ๒๕๕๔ สิ้นสุด ณ วันที่ ๓๑ ธันวาคม ๒๕๕๔ ตามเอกสารประกอบการประชุม หน้า ๑๕ มีสินทรัพย์ เป็นเงินสด จำนวน ๒๘๔,๙๐๔.๕๔ บาท, เงินลงทุนในพันธบัตร จำนวน ๔๐๐,๐๐๐ บาท รวมสินทรัพย์ทั้งหมด จำนวน ๖๘๔,๙๐๔.๕๔ บาท ในส่วนของหนี้สินหมุนเวียน มีเงินทดรองจ่ายจากบุคคล ที่เกี่ยวข้อง ๗๘,๕๐๐ บาท, หนี้สินหมุนเวียนอื่น ๕,๕๐๑.๔๓ บาท รวมหนี้สินหมุนเวียนทั้งหมด ๘๔,๐๐๑.๔๓ บาท สำหรับในส่วนของมูลนิธิ ๑๐๐ ปี การฝึกหัดครูไทยฯ มีทุนมูลนิธิ จำนวน ๕๐๗,๓๙๓ บาท และมีรายรับ จำนวน ๙๓,๕๑๐.๑๑ บาท รวม ๖๐๐,๙๐๓.๑๑ บาท และในเอกสารประกอบการประชุม หน้า ๑๖ งบรายรับและรายจ่าย สิ้นสุด ณ วันที่ ๓๑ ธันวาคม ๒๕๕๔ รายรับเกิดจากรายได้จากการบริจาค ๕๐,๐๐๐ บาท และรายรับอื่น เช่น ดอกเบี้ยเงินฝากบัญชีออมทรัพย์ จำนวน ๕,๐๐๐ บาท และดอกเบี้ยบัญชีพันธบัตร จำนวน ๒๕,๘๑๔.๒๘ บาท รวมรายรับทั้งหมด ๓๐,๘๑๔.๒๘ บาท รายจ่าย ซึ่งเป็นรายจ่ายในการดำเนินงาน จำนวน ๒๒,๒๙๐ บาท, เสียภาษี จำนวน ๘,๕๒๔.๒๘ บาท จึงมีรายรับคงเหลือ จำนวน ๕,๙๔๒.๘๕ บาท ในเอกสารประกอบการประชุม หน้า ๑๗ เป็นรายรับที่สะสมมาจากปี พ.ศ.๒๕๕๓ จำนวน ๗๘,๔๒๖.๖๗ บาท เป็นสินทรัพย์ที่มีการปรับปรุงหนี้สินค้างจ่าย จำนวน ๙,๑๔๐.๕๕ บาท และรายรับที่เกิดจากดอกผลในปี พ.ศ. ๒๕๕๔ จำนวน ๕,๙๔๒.๘๕ บาท โดยแยกเป็นรายรับทั้งหมด จำนวน ๑๓,๕๑๐.๑๑ บาท

นายพูนชัย คทาวัชรกุล กรรมการและเลขานุการ ได้ชี้แจงรายละเอียดเพิ่มเติมว่า รายงานทั้งหมดเป็นงบการเงินปี ๒๕๕๔ ซึ่งได้ผ่านการตรวจสอบบัญชีจากผู้สอบบัญชีรับอนุญาตเรียบร้อยแล้ว และงบการเงินมูลนิธิ ๑๐๐ ปี การฝึกหัดครูไทยฯ เมื่อสิ้นสุดในวันที่ ๓๑ ธันวาคม ๒๕๕๔ มีจำนวน ๕๐๗,๓๙๓ บาท (รายละเอียดตามเอกสารประกอบการประชุม)

ที่ประชุมรับทราบ

**๔.๒ การรายงานกิจการ รายงานการเงินและบัญชีงบดุล รายได้ รายจ่าย ต่อกระทรวงมหาดไทย**

นายพูนชัย คทาวัชรกุล กรรมการและเลขานุการ ได้ชี้แจงรายละเอียดว่า ตามข้อบังคับมูลนิธิ ๑๐๐ ปี การฝึกหัดครูไทยฯ ข้อ ๑๗ (๓) กำหนดให้คณะกรรมการเสนอรายงานกิจการ รายงานการเงินและบัญชีงบดุล รายได้ รายจ่าย ต่อกระทรวงมหาดไทยนั้น ทางฝ่ายเลขานุการ ได้เสนอรายงานกิจการการเงินและรายงานบัญชีงบดุล รายได้ ณ วันที่ ๓๑ ธันวาคม พ.ศ. ๒๕๕๔ ต่อกระทรวงมหาดไทย โดยส่งรายงานดังกล่าวไปยังสำนักทะเบียนอำเภอ ที่ว่าการอำเภอจอมบึง ตามหนังสือมหาวิทยาลัยราชภัฏหมู่บ้านจอมบึง ที่ ศธ ๐๕๕๖/๑๓๑๐ ลงวันที่ ๒๔ พฤษภาคม พ.ศ. ๒๕๕๕ (รายละเอียดตามเอกสารประกอบการประชุม)

ที่ประชุมรับทราบ

**ระเบียบวาระที่ ๕ เรื่องพิจารณา**

**๕.๑ พิจารณาจัดสรรดอกผลสะสม มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบัน**

**ราชภัฏหมู่บ้านจอมบึง ประจำปี พ.ศ. ๒๕๕๕**

นายพูนชัย คทาวัชรกุล กรรมการและเลขานุการ ชี้แจงรายละเอียดว่า มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง มีดอกผลสะสม ประจำปี พ.ศ. ๒๕๕๔ จำนวน ๔๘,๕๑๐.๑๑ บาท ซึ่งทางมูลนิธิ ๑๐๐ ปี การฝึกหัดครูไทยฯ จะนำดอกผลที่ได้รับจัดสรรดังกล่าวไปดำเนินการตามวัตถุประสงค์ของมูลนิธิ

**มติที่ประชุม** อาศัยอำนาจตามความในข้อ ๑๗ (๔) แห่งข้อบังคับมูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง พ.ศ. ๒๕๔๑ คณะกรรมการฯ เห็นชอบในการจัดสรรดอกผลสะสม มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง เพื่อนำไปใช้ตามวัตถุประสงค์ของมูลนิธิ ข้อ ๔.๖ เพื่อดำเนินการในกิจกรรมสาธารณประโยชน์ หรือร่วมมือกับองค์กรการกุศลอื่นๆ เพื่อสาธาณประโยชน์

**๕.๒ พิจารณามูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้าน**

**จอมบึง เป็นองค์การสาธารณกุศลตามพระราชบัญญัติภาษีสรรพสามิต พ.ศ. ๒๕๒๗**

นายพูนชัย คทาวัชรกุล กรรมการและเลขานุการ ชี้แจงรายละเอียดว่า มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง ประสงค์ที่จะรับเงินสนับสนุนจากราชตฤณมัยสมาคมแห่งประเทศไทย ในพระบรมราชูปถัมภ์ ซึ่งมีหลักเกณฑ์ให้มูลนิธิฯ ต้องได้รับการประกาศเป็นองค์กร สาธารณกุศล ตามพระราชบัญญัติภาษีสรรพสามิต พ.ศ. ๒๕๒๗ ซึ่งมูลนิธิฯ ได้ดำเนินการจัดทำหลักฐานตามประกาศกระทรวงการคลัง เรื่อง หลักเกณฑ์การพิจารณาประกาศกำหนดเป็นองค์การสาธารณกุศล ตามพระราชบัญญัติภาษีสรรพสามิต พ.ศ. ๒๕๒๗ ตั้งแต่ พ.ศ. ๒๕๕๑ ถึง พ.ศ. ๒๕๕๔ และนำหลักฐานส่งแก่กรมสรรพสามติราชบุรี เพื่อพิจารณาต่อไป

นางสาวอารีรัตน์ กิตติถาวร นักวิชาการเงินและบัญชี ชี้แจงรายละเอียดและเงื่อนไขว่า สรรพสามิตจะพิจารณาหลักเกณฑ์ตามพระราชบัญญัติภาษีสรรพสามิต ซึ่งจากการศึกษาประกาศของกระทรวงการคลังฯ มีประเด็นหลัก ๒ ประเด็น คือ หลักเกณฑ์ที่ ๑ ตามพระราชบัญญัติภาษีสรรพสามิต ฉบับที่ ๑ พ.ศ. ๒๕๒๗ ในหลักเกณฑ์นี้ มีใจความสำคัญที่ใช้ในการพิจารณาว่า มูลนิธิ ๑๐๐ ปี การฝึกหัดครูไทยฯ จะต้องบริจาคเงินเพื่อสาธารณะกุศล และการบริจาคต้องเป็นไปตามวัตถุประสงค์ของมูลนิธิ จำนวนร้อยละ ๖๐ ของรายได้รวมในระยะเวลา ๓ ปี และหลักเกณฑ์สำคัญข้อที่ ๒ ซึ่งอยู่ในฉบับแก้ไขเพิ่มเติม ฉบับที่ ๒ พ.ศ. ๒๕๒๗ คือ มูลนิธิจะต้องมีรายจ่าย เพื่อสาธารณกุศล ไม่น้อยกว่าร้อยละ ๗๕ ของรายจ่ายทั้งสิ้นใน ๓ รอบระยะเวลา สรุปคือ ทางสรรพสามิตใช้หลักเกณฑ์ในการพิจารณาจากรายได้ จำนวน ๖๐% และพิจารณาจากรายจ่าย จำนวน ๗๕% แยกจากกัน (คำว่ารายจ่ายที่นอกเหนือจากการทำสาธารณกุศล ได้แก่ ค่าตรวจสอบบัญชี ค่าจัดการประชุม และภาษีนิติบุคคล เป็นต้น) (รายละเอียดตามเอกสารประกอบการประชุม)

**มติที่ประชุม** อาศัยอำนาจตามความในข้อ ๑๗ (๑) แห่งข้อบังคับมูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง พ.ศ. ๒๕๔๑ คณะกรรมการฯ เห็นชอบให้มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึงจัดตั้งเป็นองค์กรสาธารณกุศลตามพระราชบัญญัติภาษีสรรพสามิต พ.ศ. ๒๕๒๗ โดยมอบเลขานุการดำเนินการตามขั้นตอนการขอจัดตั้งองค์กรสาธารณกุศล ตามพระราชบัญญัติภาษีสรรพสามิต

**ระเบียบวาระที่ ๖ เรื่องอื่นๆ**

๖.๑ การจัดงานทำบุญทอดผ้าป่าที่วัดถ้ำสิงโตทอง

คุณเรืองชัย เนตรปฐมพร กรรมการ แจ้งว่า สมาคมศิษย์เก่าฯ โดย พ.ต.ต.ไพบูลย์ ภัทรประสิทธิ์ จะดำเนินการจัดงานทำบุญทอดผ้าป่าที่วัดถ้ำสิงโตทอง จึงขอให้มูลนิธิ ๑๐๐ ปี การฝึกหัดครูไทย : หลวงพ่อวัดปากน้ำ : สถาบันราชภัฏหมู่บ้านจอมบึง เข้าร่วมงานด้วย โดยสมาคมศิษย์เก่าฯ จะมอบเงินให้มูลนิธิวิทยาลัยครูหมู่บ้านจอมบึง จำนวน ๑๐๐,๐๐๐ บาท และจะสนับสนุนการจัดงานฉลองครบรอบ ๖๐ ปี มหาวิทยาลัยราชภัฏหมู่บ้านจอมบึง ในวันที่ ๑ มีนาคม พ.ศ. ๒๕๕๗ จำนวน ๒๐๐,๐๐๐ บาท และมอบให้วัดถ้ำสิงโตทอง จำนวน ๕๐๐,๐๐๐ บาท และเสนอให้แต่งตั้งคณะอนุกรรมการ ได้แก่ นายพูนชัย คทาวัชรกุล, นายแพทย์ประสิทธ์ นิพัทธสัจก์, นายเรืองชัย เนตรปฐมพร, ผศ.ทองแท่ง ทองลิ่ม และ ผศ.ประภา เหล่าสมบูรณ์ เพื่อประสานงานในเรื่องดังกล่าว

ที่ประชุมรับทราบ

**ปิดประชุมเวลา ๑๕.๔๐ น.**

นางสาวลภัสสิริณ สมบูรณ์สกุลวุฒิ ผู้บันทึกและพิมพ์รายงานการประชุม

นางรพีพรรณ คทาวัชรกุล ผู้ตรวจรายงานการประชุม

นายพูนชัย คทาวัชรกุล ผู้ตรวจทาน